वर्तमान स्वरूप में होली का त्योहार सार्वजनिक उत्सव के रूप में ही अधिक लोकप्रिय हो चला है . मुहल्लों के चौराहों , क्लबों , सोसायटियों में सार्वजनिक मैदानों या पर युवकों की टोलियां सार्वजनिक चंदे से होली का झंडा गाड़कर उसके चारों और लकड़ियां लगाकर और होलिका व प्रहलाद की मूर्तियां सजाकर विद्युत प्रकाश से रंगबिरंगी सजावट कर डी जे पर गीत संगीत बजाकर होलिका दहन का आयोजन करते हैं .पारम्परिक रूप से गांवों में भरभोलिए जलाने की भी परंपरा है.भरभोलिए गाय के गोबर से बने ऐसे उपले होते हैं जिनके बीच में छेद होता है, इस छेद में मूँज की रस्सी डाल कर माला बनाई जाती है. एक माला में सात भरभोलिए होते हैं. होली में आग लगाने से पहले इस माला को बहने भाइयों के सिर के ऊपर से सात बार घूमा कर फेंक दिया जाता है. रात को होलिका दहन के समय यह माला होलिका के साथ जला दी जाती है . इसका यह आशय है कि होली के साथ भाइयों पर लगी बुरी नज़र भी जल जाए. इस आग में नई फसल की गेहूँ की बालियों और चने के होले को भी भूना जाता है. होलिका का दहन समाज की समस्त बुराइयों के अंत का प्रतीक है. कटते जंगलों को बचाने और व्यर्थ जलाई जाती लकड़ी के अपव्यय को रोकने के लिये इस वर्ष गोबर के कंडों की ही होली जलाने की अपील नेताओं द्वारा की जती दिख रही है यह शुभ संकेत है , हमेशा से हिन्दू परम्परायें समय के साथ नव परिवर्तन को स्वीकारती आई हैं यह परिवर्तन भी पर्यावरण की रक्षा हेतु उठाया जा रहा एक स्वागतेय कदम है .